Hvad gør man, hvis man ikke hovedkulds forelsker sig i Thomas Helmigs officielle sang til VM i fodbold? Jo, man laver da bare sin egen sang og sørger for, at den bliver så god, så den får flere end 125.000 afspilninger på fire dage på Youtube. Det er i hvert fald, hvad et par fyre fra Sæby har sat sig for, og indtil videre er missionen lykkedes for dem. Dennis Nygreen og Laust Andersen er på Youtube bedre kendt som Guld Dennis, og sammen med Johan Søgren Jensen fra Aahurs hitter de lige nu med sangen "Danmark er bedst" under navnet Hulbrødre. - Vi synes, der manglede en sang på Youtube, der var bedre end Thomas Helmigs, og vi ville gerne lave noget, der var sjovt og ironisk. Det skulle ikke være så højtideligt og seriøst, og mens Thomas Helmig har lavet en sang, der nærmest lyder, som om vi allerede har givet op til VM, ville vi gerne gå en anden retning, siger Dennis Nygreen. Derfor går teksten på - som titlen også afslører - at Danmark er bedst, og at alle lande får tæsk af de danske fodbolddrenge. Tilsat et inciterende beat, klaphat og et fængende omkvæd har sangen allerede fået flere likes på Youtube end Thomas Helmigs "Hele Danmark op at stå". Dennis Nygreen, Laust Andersen og Johan Søgren Jensen skriver selv alle deres tekster og producerer selv både musik og videoer til Hulbrødre på Youtube. - Vi stjæler ikke fra nogen, men lægger rigtig meget arbejde i at lave nogle sjove sange og nogle fede videoer. Og så håber vi selvfølgelig, at vi kan komme til at leve af at lave vores musik en dag, siger Dennis Nygreen. "Danmark er bedst" blev til på en lille uge, hvor videoen også blev optaget på Ålbæk Havn, Nordstrand i Skagen, Råbjerg Mile og i Sæby. Indtil videre er videoen dén, der har klaret sig bedst for de unge herrer i Hulbrødre.

Opsummering:
Endnu et nordjysk bud på en alternativ VM-sang har ramt Youtube og Spotify. Ophavsmændene er Dennis Nygreen og Laust Andersen fra Sæby.